17-årige Emilie Meng er sporløst forsvundet på niende døgn, og politiet har efterhånden mistet troen på, at det er sket frivilligt

På trods af intens og langvarig eftersøgning er politiet stadig på bar bund i sagen om 17- årige Emilie Meng, som forsvandt sporløst for over en uge siden.

I løbet af efterforskningen har politiet arbejdet ud fra tre forskellige teorier: Enten var Emilie ude for en ulykke eller en forbrydelse, eller også forsvandt hun af egen fri vilje. Men den sidste mulighed synes efterhånden ikke-eksisterende for politiet.

- Det kan selvfølgelig ikke udelukkes, men jeg synes ikke, det virker sandsynligt længere. Det er rigtigt, at hun på et tidspunkt er taget ind til Københavns Hovedbanegård, men der vendte hun hurtigt om igen, og jeg har ikke indtrykket af, at hun er en pige, som ellers forsvinder uden at sige, hvor hun er, siger Marianne Roed fra Sydsjællands Politi til Ekstra Bladet og tilføjer:

- Vi arbejder stadig ud fra, at der kan være sket en ulykke eller noget kriminelt.

Se også: Emilie forsvundet i en uge: Her er, hvad vi ved

Hundredvis af henvendelser

Siden Emilie Meng forsvandt har familie, venner, politi og tusindvis af frivillige forgæves ledt efter hende. Men den intense efterforskning har ikke givet nye spor.

- I går var både civile og politi ude og søge og banke på døre, men der fremkom ikke noget nyt, desværre, fortæller Marianne Roed.



Uden spor er politiet tilbage ved udgangspunktet på Korsør Station. Her blev Emilie sidst set omkring klokken 04.00 natten til søndag i sidste uge, hvor hun sagde farvel til sine veninder og forlod stationen.

Marianne Roed oplyser, at efterforskningen med civile der banker på døre ikke fortsætter i dag, fordi de efterhånden har gennemgået et meget stort område. I stedet koncentrerer politiet sig om at undersøge de flere 100 henvendelser, som de har fået i sagen.

- Vi har fået rigtig mange henvendelser fra folk, som tror de har set hende, eller har set ting, som kan relatere til hende og hendes forsvinden. Henvendelserne er meget forskellige, og dem arbejder vi nu på at undersøge. Og så er vi stadigvæk omkring Korsør station, fordi det er det sidste sted, hun med sikkerhed er blevet set, siger Marianne Roed.

Se også: Politiet går fra dør til dør i håb om at finde Emilie

Fund af 'mistænkelige genstande'

Organisationen Missing People Denmark var ligesom politiet ude i går, hvor de sammen med over 400 frivillige var rundt i Korsør for at lede efter spor. Her fandt de blandt andet to 'mistænkelige genstande', som de mener kan have betydning for politiet.

Marianne Roed bekræfter, at Missing People har fundet nogle effekter, som politiet undersøger. Hun ønsker dog ikke at fortælle, hvilke effekter det drejer sig om.

- Det er korrekt, at der blevet fundet effekter, og det er selvfølgelig noget, som vi tager imod. Jeg har ikke fået alle effekterne ind endnu, og det er heller ikke sikkert, at jeg vil omtale, hvad der er blevet fundet. På nuværende tidspunkt ved vi ikke, om det er noget, der relaterer sig til Emilie, siger hun.

Lars Jensen, der er indsatsleder ved Missing People Denmark, fortæller, at han i aften sender en samlet liste over alle de indsamlede effekter til politiet. Når politiet har kigget listen igennem vil de sammen vurdere, om der skal foretages en ny eftersøgning.

Se også: Familien sender rørende besked til forsvundne Emilie